SAT ขาขึ้นรอบใหม่! บวกแรง 4% โบรกแนะซื้อปันผลเด่นตั้งแต่เข้าตลาดฯชูยีลด์สูง 7.4%
SAT ขาขึ้นรอบใหม่! บวกแรง 4% โบรกแนะซื้อปันผลเด่นตั้งแต่เข้าตลาดฯชูยีลด์สูง 7.4% โดย ณ เวลา 11.15น.อยู่ที่ระดับ 19.20 บาท บวก 0.80 บาท หรือ 4.35% ด้วยมูลค่าซื้อขาย 34.11 ล้านบาท
15 ก.พ. 2562

 
ผู้สื่อข่าวรายงานว่า บริษัท สมบูรณ์ แอ๊ดวานซ์ เทคโนโลยี จำกัด (มหาชน) หรือ SAT  ณ เวลา 11.15น.อยู่ที่ระดับ 19.20 บาท บวก 0.80 บาท หรือ 4.35% ด้วยมูลค่าซื้อขาย 34.11 ล้านบาท

บล.เอเซีย พลัส ระบุว่า  SAT งวดไตรมาส4/61 กำไรปกติตามคาดอยู่ที่ 256 ล้านบาท เติบโต 49% เทียบช่วงเดียวกันของปีก่อน (สูงกว่า  Consensus คาดไว้ 8%) หนุนด้วย Gross Margin ฟื้นตัวจาก 14% ช่วงเดียวกันปีก่อนมาอยู่ที่ 20% ชดเชยยอดขายที่ลดลง 5% เทียบช่วงเดียวกันของปีก่อน ขณะที่กำไรปกติปี 2561 อยู่ที่ 912 ล้านบาท ขยายตัว 31% เทียบช่วงเดียวกันของปีก่อน ด้านสถานะการเงินเป็น Net Cash 1,759 ล้านบาท
สำหรับแนวโน้มกำไรปกติปี 2562 คาดอยู่ที่ 1,010 ล้านบาท เติบโต 10.8% เทียบช่วงเดียวกันของปีก่อน โดยประเมินยอดขายเพิ่ม 6.9% เทียบช่วงเดียวกันของปีก่อน ภายใต้สมมติฐานยอดผลิตรถยนต์ที่ 2.2 ล้านคัน (+2% เทียบช่วงเดียวกันของปีก่อน) และรับรู้ออเดอร์ใหม่จากผู้ผลิตชิ้นส่วนรถยนต์ในสหรัฐฯ (Tier -1) เต็มปีประมาณ 400 ล้านบาท ด้าน Gross Margin คาดการณ์สูงขึ้นจาก 18.4% ปีก่อนเป็น 18.5% ผลของการประหยัดจากขนาด (Economies of Scale)
สำหรับผลกระทบจากค่าใช้จ่ายสำรองผลประโยชน์พนักงานตาม พ.ร.บ. คุ้มครองแรงงานฉบับใหม่ ซึ่ง SAT ประเมินค่าใช้จ่ายไว้ที่ราว 32 ล้านบาท (คิดเป็นสัดส่วนเพียง 2% ของค่าใช้จ่ายพนักงานฯ) และคิดเป็นเพียง 3% ของประมาณการกำไรปกติทั้งปี อีกทั้งไม่ใช่รายการเงินสด เป็นเพียงรายการทางบัญชีและเกิดขึ้นครั้งเดียว ทำให้ผลกระทบต่อกำไรปกติจำกัด ฝ่ายวิจัยจึงยังแนะนำ ซื้อ Fair Value ที่ 29.00 บาท โดยมีจุดเด่นที่ Dividend Yield
ทั้งนี้ SAT ประกาศจ่ายปันผลงวด 2H61 หุ้นละ 1 บาท สูงสุดนับตั้งแต่เข้าตลาดหลักทรัพย์ฯ คิดเป็น Div Yield 5.4% ขึ้น XD วันที่ 27 ก.พ. 62 ส่วนปี 2562 คาดว่า Div. yield จะสูงถึง 7.4%